Sultan Mudzaffar Shah II, Kedah

Sultan Mudzaffar Shah ibni Almarhum Sultan Mahmud Shah (Jawi:; mangkat tahun 1602) ialah Sultan Kedah ke-11. Baginda merupakan putera kepada Sultan Mahmud Shah II. Pada 5 Januari 1547, baginda telah dimasyhurkan sebagai Sultan Kedah selepas kemangkatan ayahanda baginda dan bersemayam di Kota Siputeh.

 Kehidupan 
Sultan Mudzaffar Shah merupakan putera sulung kepada Sultan Mahmud Shah II dan Che' Puan Paduka Bonda, Che' Larasari. 

Baginda berkahwin dengan Che' Tempawan yang berpangkat Paduka Bonda. Baginda berdua dikurniakan dua orang anakanda, iaitu seorang putera bernama Tunku Sulaiman dan seorang puteri bernama Tunku Jahara.

 Pemerintahan 
Di bawah pemerintahan Sultan Mudzaffar Shah, sebuah kota yang lengkap dengan balai penghadapan telah didirikan di sebuah kawasan bernama Naga dalam daerah Kubang Pasu dan dinamakan Kota Naga. Baginda juga mengerahkan rakyat baginda membuat sebatang terusan bagi mengairi sawah dari sungai besar di Alor Ganu melalui Kota Naga terus ke tempat yang bernama Bukit Tinggi.

Sewaktu pemerintahan baginda juga terdapat sebuah kisah mengenai seorang berbangsa Arab dari Hijaz yang bernama Sharif Aznan dan telah datang ke Kedah. Beliau merupakan seorang yang alim dalam agama Islam dan bijaksana. Beliau kemudiannya menghadap Sultan Mudzaffar Shah dan mempersembahkan sebilah pedang kepada baginda. Setelah sekian lama tinggal di Kedah, beliau terus berkhidmat kepada baginda Sultan. Beliau juga telah dilantik oleh baginda Sultan sebagai Imam dengan gelaran Datuk Seraja Imam dan dikahwinkan dengan Wan Mas, cicit kepada Datuk Seraja Wang.

Pada 3 Ogos 1602 bersamaan 14 Safar 1011 Hijrah, baginda telah mangkat akibat kegeringan setelah memerintah selama kira-kira 55 tahun dan dimakamkan di Kota Siputeh.

 Rujukan 

Kategori:Sultan Kedah abad ke-16
Kategori:Sultan Kedah abad ke-17
Kategori:Kematian 1602